BM Terrier

**BM Terrier** er en traktor som ble produsert av Bolinder-Munktell (forkortet BM) i årene 1956–1962. Samme traktor ble samtidig produsert av Volvo under produktnavnet **[[Volvo Krabat]]**. Tilsammen ble det produsert like i underkant av 12000 eksemplar av Terrier og Krabat.

I 1956 het BMs Terrier BM15, mens Volvos Krabat hette T15. Da hadde den en 1.4 liters bensinmotor fra Volvo, B4C på 27 hk, en variant av motoren som ble brukt i Volvo PV. Beste kjennetegn på den første utgaven er at den har firkantet framaksel.

BM Terrier ble satt sammen i Eskilstuna, mens Volvo Krabat ble montert i Gøteborg.
BM Terrier har BM-merket i grillen, og Bolinder-Munktell-dekal langs hele panseret på begge sider. På bensin og hydraulikktank har de Terrier-logoen med en hund som står framoverlent i kjøreretningen. Volvo Krabat har Volvo-emblem i grillen og dekaler med teksten "Volvo" og "Krabat" på siden.

Traktoren hadde fire gir fremover og en meget saktegående revers. Traktoren hadde trepunktsystem som vi kjenner til i dag, da kat 1 som vil si 19 mm eller 3/4" på hull og bolter. Løftearmene kunne løfte 800 kg, og kraftuttaket (PTO) var direkte som på gråtassen. Terrier var grønn, mens Krabat var rød.

BM ble kjøpt opp av Volvo i 1950, men de brukte begge navnene om hverandre til midt på 1960-tallet. Volvo hadde da alltid med en «T» for «traktor» i modellnavnet, mens BM fortsatte uten T-en som de hadde gjort fra starten.

Tidlig i 1957 kom Krabat og Terrier med 1.6 liter bensinmotor fra Volvo, en B16C, på 32 hk. Da bytta de navn på modellen slik at Volvo Krabat het T425, mens BM Terrier het BM 425. Utover i 1958 ble traktorene med de ulike produktnavnene stort sett levert med hver sin farge, men fra 1959 kom begge modellene kun i Volvo-rød.

Prisen på en ny BM Terrier i Norge var ifølge en reklameannonse i Trønder-Avisa i april 1960 på 13295,- kr.

Fra 1961 ble Krabat og Terrier, fra chassisnummer 15001, levert med fem gir forover, og raskere revers. Hydraulikken ble endret til den mer moderne og sterkere Terra-Trol, og man kunne nå løfte 1050 kg på løftearmene. Samtidig ble det dobbeltvirkende clutch og uavhengig kraftuttak (PTO). Denne bakenden fortsatte de med på den enda mer populære 320 Buster (16370 eksemplarer) som ble introdusert samme år og fortsatte til i 1964.

Denne oppgraderte Terrier / Krabat hadde også nå to bremsepedaler (en for hvert hjul) ved siden av hverandre, som enkelt kunne kobles sammen. Tidligere var det en enkel bremsepedal, men også en pedal lengre bak på hver side for å bruke bremsa til å styre i åkeren. Nå kunne man sitte mer normalt i setet for å utføre den operasjonen.

1962 ble siste året for Terrier og Krabat.

BM/Volvo 320 Buster med 2.5 l tresylindrig Perkins dieselmotor på 40 hk ble etterfølgeren. Dieselmotoren sterkere og har halvparten så høyt drivstoff-forbruk som bensinmotoren. 320 Buster kom også med Volvo B18C 1.8 liters bensinmotor, da kun i 650 eksemplar, modell 320B.

## Spesifikasjoner
* Motor: Volvo B14C, 27 hk. F.o.m. 1957 B16C, 32 hk
* Gear: 4 fram (5 fra 1961), 1 revers. Differensialsperre
* Hydraulikkpumpe: 19 l/m, 110 - 120 kg/cm3 (5 GPM, 1700 PSI)
* Kraftuttak: 25 hk (uavhengig fra 1961)
* Toppfart: 29,1 km/t, revers 4,0 km/h. F.o.m 1961 29,8 km/t, revers 7,9 km/t
* Bremser: Mekaniske trommelbremser (kun bakhjul)
* Drivstofftank: 40 L
* Kjølesystem: 8 L
* Vekt: 1349 kg
* Akselavstand: 1 915 mm
* Lengde: 2 970 mm
* Dekk: 10x28" bak, 5.5x16" fram - tilvalg 11/28" bak og 6.00x19" fram (tall fra siste modell i 1962)

## Se også
* Volvo Krabat
* BM 320 Buster

## Eksterne lenker
* Volvo Krabat T425 - *Volvo Construction Equipment*. Besøkt 6. januar 2013.

## Kilder
* Från Munktells till Valmet av Olov Hedell, 1994, ISBN 91-7143-021-0
* Traktorkalendern, Agro Tekniska Förlaget. ISBN 91-970677-0-9

## Referanser
* Instruktionsbok Traktor Typ 425. Eskilstuna-Kuriren. 1957
* Instruktionsbok BM Volvo 425 med Terra-Trol. Eskilstuna-Kuriren. 1961
* Instruktionsbok Traktor 320 Buster. Eskilstuna-Kuriren. 1964
* Volvo T425 Krabat TractorData